9. การควบคุมภายใน

9.1 ระบบการควบคุมภายใน

ในการประชุมคณะกรรมการบริษัท ครั้งที่ 2/2553 เมื่อวันที่ 19 กุมภาพันธ์ 2553
โดยมีคณะกรรมการตรวจสอบ ซึ่งเป็นกรรมการอิสระจำนวน 4 คน เข้าร่วมประชุมด้วย
คณะกรรมการได้ประเมินระบบการควบคุมภายในโดยการซักถามข้อมูลจากฝ่ายบริหารแล้วสรุปได้ว่า
ระบบการควบคุมภายในของบริษัทมีความเหมาะสมและเพียงพอต่อธุรกิจของบริษัท
รวมทั้งมีประสิทธิผลเพียงพอที่จะช่วยลดความเสี่ยงทางธุรกิจ และป้องกันทรัพย์สินของบริษัท
จากการที่ผู้บริหารนำไปใช้โดยมิชอบ หรือโดยไม่มีอำนาจ ทั้งนี้
ในการปฏิบัติงานตรวจสอบภายใน
สำนักตรวจสอบภายในได้มีการสอบทานการปฏิบัติงานของหน่วยงานต่างๆ ของบริษัท
เพื่อให้มั่นใจว่าหน่วยงานเหล่านั้นมีการปฏิบัติตามระบบการควบคุมภายในที่บริษัทได้กำหนดไว้
และในกรณีพบข้อบกพร่องที่มีสาระสำคัญจะมีการรายงานให้คณะกรรมการบริหารและคณะกรรมการตรวจสอบทราบและพิจารณาสั่งการแก้ไข
อย่างไรก็ตาม ในรอบปี 2552
ไม่พบข้อบกพร่องที่เป็นสาระสำคัญซึ่งจะมีผลกระทบต่อผลการดำเนินงานของบริษัท
และผู้สอบบัญชีก็ไม่ได้รายงานว่าพบข้อบกพร่องที่เป็นสาระสำคัญ

9.2 รายงานคณะกรรมการตรวจสอบ

คณะกรรมการตรวจสอบโดยการแต่งตั้งของคณะกรรมการบริษัท เจริญโภคภัณฑ์อาหาร จำกัด
(มหาชน) ประกอบด้วย กรรมการอิสระจำนวน 4 ท่าน โดยมีพลตำรวจเอก เภา สารสิน
เป็นประธานกรรมการตรวจสอบ นายอาสา สารสิน ศาสตราจารย์นายแพทย์ อรรถสิทธิ์ เวชชาชีวะ
และศาสตราจารย์กิตติคุณ สุภาพรรณ รัตนาภรณ์ เป็นกรรมการตรวจสอบ โดยศาสตราจารย์
กิตติคุณ สุภาพรรณ รัตนาภรณ์
ได้รับการแต่งตั้งจากคณะกรรมการบริษัทเข้าเป็นกรรมการตรวจสอบแทนนายทนง เทิมแพงพันธ์
ซึ่งดำรงตำแหน่งถึงวันที่ 22 เมษายน 2552

กิจกรรมสำคัญที่คณะกรรมการตรวจสอบได้ดำเนินการไปในระหว่างปี 2552
ภายใต้ขอบเขตหน้าที่และความรับผิดชอบที่ได้รับมอบหมายจากคณะกรรมการบริษัท สรุปได้ดังนี้

1.  สอบทานงบการเงินรายไตรมาสและงบการเงินประจำงวดการบัญชี
    ซึ่งครอบคลุมถึงการสอบทานการปฏิบัติตามมาตรฐานการบัญชี การเลือกใช้นโยบายการบัญชี
    และการเปิดเผยข้อมูลในงบการเงิน

2.  สอบทานการเข้าทำรายการและการเปิดเผยข้อมูลเกี่ยวกับรายการระหว่างกันที่มีกับบุคคลที่อาจมีความขัดแย้งทางผลประโยชน์
    ในรอบปี 2552

3.  สอบทานความเป็นอิสระของสำนักตรวจสอบภายใน และผลการปฏิบัติงานการตรวจสอบภายใน
    ซึ่งสำนักตรวจสอบภายในได้ดำเนินการไปในระหว่างปี
    รวมถึงการสอบทานความเพียงพอและเหมาะสมของระบบการควบคุมภายใน

4.  สอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์ และกฎหมายที่เกี่ยวข้องกับธุรกิจของบริษัท

5.  ประชุมร่วมกับผู้สอบบัญชี เพื่อสอบทานความเป็นอิสระและผลการปฏิบัติงานการสอบบัญชี
    รวมทั้งความเห็นของผู้สอบบัญชีต่อระบบการควบคุมภายในของบริษัท

จากการสอบทานตามที่กล่าวมาข้างต้น คณะกรรมการตรวจสอบมีความเห็นว่า
บริษัทได้จัดให้มีและดำรงรักษาไว้ซึ่งระบบการควบคุมภายในที่เหมาะสมและมีประสิทธิผล
ซึ่งสามารถสร้างความเชื่อมั่นอย่างมีเหตุผลว่า งบการเงินของบริษัทมีความน่าเชื่อถือ
และได้จัดทำขึ้นโดยถูกต้องตามที่ควรในสาระสำคัญ
การเข้าทำรายการอาจมีความขัดแย้งทางผลประโยชน์มีความสมเหตุสมผล
สำหรับรายการธุรกิจปกติหรือสนับสนุนธุรกิจปกติเป็นรายการที่มีเงื่อนไขการค้าโดยทั่วไป
ส่วนธุรกรรมอื่นๆ ได้มีการปฏิบัติตามหลักเกณฑ์ที่คณะกรรมการกำกับตลาดทุนประกาศกำหนด
ซึ่งเป็นไปตามหลักการที่อนุมัติโดยคณะกรรมการบริษัท การปฏิบัติตามกฎหมายต่างๆ ไม่พบว่า
มีการฝ่าฝืนหรือไม่ปฏิบัติตามที่เป็นสาระสำคัญ โดยในการปฏิบัติหน้าที่ตามที่ได้รับมอบหมายนั้น
คณะกรรมการตรวจสอบสามารถปฏิบัติหน้าที่ได้อย่างเป็นอิสระ

ในปี 2552 คณะกรรมการตรวจสอบได้มีการประชุมร่วมกัน รวมทั้งสิ้น 12 ครั้ง โดยพลตำรวจเอก
เภา สารสิน เข้าร่วมประชุมครบทั้ง 12 ครั้ง นายอาสา สารสิน เข้าร่วมประชุม 10 ครั้ง
ศาสตราจารย์นายแพทย์อรรถสิทธิ์ เวชชาชีวะ เข้าร่วมประชุม 11 ครั้ง
นายทนง เทิมแพงพันธ์ (ดำรงตำแหน่งถึงวันที่ 22 เมษายน 2552) เข้าร่วมประชุม 3 ครั้ง
จากจำนวน 4 ครั้ง และศาสตราจารย์กิตติคุณ สุภาพรรณ รัตนาภรณ์ (ดำรงตำแหน่งตั้งแต่วันที่ 22
เมษายน 2552 เป็นต้นไป) เข้าร่วมประชุม 8 ครั้ง จากจำนวน 8 ครั้ง

นอกจากนี้ จากการประเมินความเป็นอิสระและผลการปฏิบัติงานของผู้สอบบัญชี
คณะกรรมการเห็นสมควรให้เสนอต่อคณะกรรมการบริษัทเพื่อขออนุมัติต่อที่ประชุมผู้ถือหุ้นให้แต่งตั้ง
นายเจริญ ผู้สัมฤทธิ์เลิศ นายไวโรจน์ จินดามณีพิทักษ์ และนางสาวบงกช อ่ำเสงี่ยม แห่งบริษัท
เคพีเอ็มจี ภูมิไชย สอบบัญชี จำกัด เป็นผู้สอบบัญชีของบริษัทประจำปี 2553
และกำหนดค่าตอบแทนในการสอบบัญชีประจำปี 2553
สำหรับการตรวจสอบงบการเงินเฉพาะกิจการและงบการเงินรวมประจำปี
และการสอบทานงบการเงินดังกล่าวรายไตรมาส เป็นเงิน 3,490,000 บาท